تورکیه، عراق کورد بؤلگه‌سل یؤنه‌تیمی‌نین عراقین قوزئیینده 25 سپتامبردا ائتمه‌یی پلانلادیغی "باغیمسیزلیق خالق اویلاماسی"نی قورخونج بیر خطا اولا‌راق دگرلندیردی.
خاریجی ایشلر باخانلیغیندان وئریلن آچیقلامادا، عراقین تورپاق بوتؤو‌لوگونون و سیاسی بیرلیگی‌نین محافظه ائدیلمه‌سی‌نین تورکیه‌نین عراق سیاستی‌نین اساس پرینسیپ‌لرین‌دن بیری اولدوغو ایفاده ائدیله‌رک،
"بو قانون بؤلگه‌ده قالیجی ثابت‌لیک، باریش، تهلوکه‌سیزلیک و رفاهین اؤن شرطلری آراسیندا‌دیر" دئییلدی.
داعشله مباریزه‌ده اؤنم‌لی مسافه قطع ائدن و بو مباریزه‌ده یاخیندا موفقیته چاتاجاغی گؤرولن عراقین اؤنون‌دکی ان اؤنم‌لی مسئله‌نین، داعشین سبب اولدوغو درین اینسانی، سیاسی، اقتصادی و اجتماعی ییخیمی آرا‌دان قالدیرماق و هر معنادا اؤلکه‌نی یئنی‌دن اینشا ائده‌رک، قالیجی ثابت‌لیگی تاسیس ائتمک اولدوغونون ایشاره ائدیلدیگی آچیقلامادا،
"بونون یولو داعش ایله مباریزه زامانی اورتایا قویولان دایانیشما آنلاییشی‌نین داعش سونراسی دؤورده ده داوام ائتدیریلمه‌سی و اؤلکه‌نین گله‌جیینی ماراقلان‌دیران بوتون مؤوضوعلارین اولوسلارآراسی و آنایاسال مشروعیت ایچینده اله آلینماسی‌دیر. آیریجا، عراق خالقی‌نین ایچینده اولدوغو بو اولاغان‌دیشی شرایطده، اوسته‌لیک ایستاتوسو دارتیشما‌لی بؤلگه‌لری ده احتیوا ائده‌جک شکیلده ائدیله‌جک بیر رفراندومون خالقین ایراده‌سینی عکس ائتدیرمک‌دن اوزاق قالاجاغی آچیق‌دیر" ایفاده‌سینه یئر وئریلدی.
آچیقلامادا، عراقین بوتؤو‌لوگونه خلل گتیرمک یئرینه، اؤلکه‌نی اولوشدوران بوتون فرق‌لی عنصورلار آراسیندا تفاهم، دیالوگ و قاپساییچیلیق روحو ایله حرکت ائدیلمه‌سینه احتیاج اولدوغو قید ائدیلدی.
بو آرادا، آمریکا و روسیا دا عراقین تورپاق بوتونلوگونه تاکید ائدرکن، آلمانیا خاریجی ایشلر باخانی زیگمار گابریل ده، بؤلگه‌سل یؤنه‌تیمین "مستقیل‌لیک رفراندومو" ائدجیی یولون‌داکی آچیقلاماسینی بؤیوک قایغییلا قارشیلادیغینی ایفاده ائده‌رک، طرف‌لری تک طرف‌لی آددیم آتیلماماسی قونوسوندا اویاردی.
عراقین بیرلیگینی تهلوکه‌یه سالما‌دان و یئنی سرحدلر چکمک ایستمه‌نین دوغرو بیر یول اولمادیغینی ایفاده ائدن گابریل،
"بو، اربیل و عینی زاماندا بغدادداکی اونسوز دا چتین و استقرارسیز وضعیتی داها دا آرتیرار" دئدی.
